Document ID: 32006R1460

ΚΑΝΟΝΙΣΜΌΣ (ΕΚ) αριθ. 1460/2006 ΤΗΣ ΕΠΙΤΡΟΠΉΣ
της 2ας Οκτωβρίου 2006
για παρέκκλιση από τον κανονισμό (ΕΚ) αριθ. 1227/2000 όσον αφορά μεταβατική ρύθμιση σχετικά με τα τελικά κονδύλια για την αναδιάρθρωση και μετατροπή των αμπελώνων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς (1), και ιδίως το άρθρο 15,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1227/2000 της Επιτροπής, της 31ης Μαΐου 2000, περί καθορισμού λεπτομερών κανόνων εφαρμογής του κανονισμού (ΕΚ) αριθ. 1493/1999 του Συμβουλίου, για την κοινή οργάνωση της αμπελοοινικής αγοράς και ιδίως σχετικά με το δυναμικό παραγωγής (2), προβλέπει στα άρθρα 16 και 17 τους κανόνες για τη χρηματοδότηση του συστήματος αναδιάρθρωσης και μετατροπής.
(2)
Σύμφωνα με το άρθρο 16 παράγραφος 1 στοιχείο β) του κανονισμού (ΕΚ) αριθ. 1227/2000, τα κράτη μέλη διαβιβάζουν στην Επιτροπή, μέχρι τις 10 Ιουλίου εκάστου έτους, σχετικά με το σύστημα αναδιάρθρωσης και μετατροπής, κατάσταση των εκκαθαρισθεισών δαπανών στις 30 Ιουνίου του τρέχοντος οικονομικού έτους, καθώς και της σχετικής συνολικής έκτασης.
(3)
Ο κανονισμός (ΕΚ) αριθ. 1227/2000 προβλέπει στο άρθρο 17 παράγραφος 2 ότι τα κράτη μέλη υποβάλλουν τις δηλώσεις που αναφέρονται στο άρθρο 16 παράγραφος 1 στοιχείο β), μόνον εάν το ποσό που δήλωσαν σύμφωνα με το άρθρο 16 παράγραφος 1 στοιχείο α) είναι τουλάχιστον ίσο προς 75 % του αρχικού κονδυλίου που χορηγήθηκε στο συγκεκριμένο κράτος μέλος. Εάν δεν υποβληθεί η δήλωση που αναφέρεται στο άρθρο 16 παράγραφος 1 στοιχείο β), έπεται ότι δεν είναι επιλέξιμες ούτε οι εκκαθαρισθείσες δαπάνες που επιχορηγούνται στο πλαίσιο του συστήματος αναδιάρθρωσης και μετατροπής.
(4)
Ορισμένα κράτη μέλη, για τα οποία η αμπελοοινική περίοδος 2005/06 είναι η δεύτερη περίοδος εφαρμογής του συστήματος αναδιάρθρωσης και μετατροπής, δεν ήταν σε θέση να καταβάλουν το 75 % του αρχικού κονδυλίου που τους χορηγήθηκε, μολονότι εκκαθάρισαν ένα μέρος αυτού. Οι δυσκολίες οφείλονταν στην έλλειψη εξοικείωσης με τους όρους του συστήματος. Η εφαρμογή του άρθρου 17 του κανονισμού (ΕΚ) αριθ. 1227/2000 θα κατέληγε σε υπέρμετρες μειώσεις των πιστώσεων που διατίθενται σε αυτά τα κράτη μέλη για αναδιάρθρωση και μετατροπή κατά το παρόν οικονομικό έτος.
(5)
Επομένως, επί μεταβατικής βάσεως, για την αμπελοοινική περίοδο 2005/06, είναι σκόπιμο να αποφευχθούν αυτές οι υπέρμετρες μειώσεις, κατά παρέκκλιση από τον κανονισμό (ΕΚ) αριθ. 1227/2000, επιτρέποντας στα κράτη μέλη για τα οποία η αμπελοοινική περίοδος 2005/06 είναι η δεύτερη περίοδος εφαρμογής του συστήματος αναδιάρθρωσης και μετατροπής να καταβάλουν, έως το τέλος του τρέχοντος οικονομικού έτους, το σύνολο των πιστώσεών τους βάσει των οποίων χορηγήθηκαν ή εκκαθαρίστηκαν οι αντίστοιχες δαπάνες μέχρι τις 30 Ιουνίου 2006.
(6)
Παρεμφερής λύση εφαρμόστηκε και το 2002, όταν το σύστημα αναδιάρθρωσης και μετατροπής των αμπελώνων βρισκόταν στη δεύτερη περίοδο εφαρμογής για τα παλαιά κράτη μέλη και ορισμένα εξ αυτών αντιμετώπισαν προβλήματα ιδίου τύπου με εκείνα που αντιμετωπίζουν σήμερα μερικά κράτη μέλη για τα οποία το σύστημα εφαρμόζεται για δεύτερη περίοδο.
(7)
Δεδομένου ότι ο παρών κανονισμός πρέπει να εφαρμοστεί από την 1η Ιουλίου 2006, πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 17 παράγραφος 2 του κανονισμού (ΕΚ) αριθ. 1227/2000 και όσον αφορά το οικονομικό έτος 2006, δεν εφαρμόζονται όροι για τη δήλωση που αναφέρεται στο άρθρο 16 παράγραφος 1 στοιχείο β) του εν λόγω κανονισμού στην περίπτωση των κρατών μελών για τα οποία η αμπελοοινική περίοδος 2005/06 είναι η δεύτερη περίοδος εφαρμογής του συστήματος αναδιάρθρωσης και μετατροπής. Αυτά τα κράτη μέλη δύνανται να καταβάλουν, το αργότερο έως τις 15 Οκτωβρίου 2006, το ποσό των δαπανών που ανέφεραν στην Επιτροπή βάσει του άρθρου 16 παράγραφος 1 στοιχεία α) και β) του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιουλίου 2006.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Οκτωβρίου 2006.

Labels: 2
15
19
6